98/735/YUTP: Yhteinen toiminta 22 päivältä joulukuuta 1998, jonka neuvosto on hyväksynyt Euroopan unionista tehdyn sopimuksen J.3 artiklan perusteella Nigerian demokratisoitumisen tukemiseksi



Virallinen lehti nro L 354 , 30/12/1998 s. 0001 - 0002



YHTEINEN TOIMINTA 22 päivältä joulukuuta 1998, jonka neuvosto on hyväksynyt Euroopan unionista tehdyn sopimuksen J.3 artiklan perusteella Nigerian demokratisoitumisen tukemiseksi (98/735/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.3 ja J.11 artiklan, ottaa huomioon Eurooppa-neuvoston Madridissa 15 ja 16 päivänä joulukuuta 1995 antamiin päätelmiin sisältyvät yleiset suuntaviivat, sekä katsoo, että neuvosto määritteli 30 päivänä lokakuuta 1998 yhteisen kannan 98/614/YUTP Euroopan unionista tehdyn sopimuksen J.2 artiklan perusteella ja antoi Nigeriaa koskevan julkilausuman, jossa ilmaistiin Euroopan unionin olevan valmis harkitsemaan konkreettisia toimenpiteitä Nigeriassa 20 päivänä helmikuuta 1999 pidettävien parlamenttivaalien ja 27 päivänä helmikuuta 1999 pidettävien presidentinvaalien tukemiseksi, Yhdistyneiden Kansakuntien koordinoiman kansainvälisen toiminnan puitteissa komissio, joka toimii Euroopan yhteisön ja sen jäsenvaltioiden puolesta, on ryhtynyt useisiin toimiin antaakseen apua vaalien valmisteluun ja vaalitarkkailijoiden työhön, mukaan luettuna Nigerian riippumattoman kansallisen vaalilautakunnan työn tukeminen ja paikallisen vaalivalvonnan (siirtymävaiheen valvontaryhmä) avustaminen, Euroopan unioni osallistuu yhä jatkossakin vaalien tukemiseen asettamalla käyttöön Euroopan unionin vaalitarkkailijaryhmän, joka toimii osana Yhdistyneiden Kansakuntien koordinoimaa kokonaisjärjestelyä, ja Euroopan unionin esilläolon takaamiseksi ja sen vuoksi, ettei YK:n nimeämää edustajaa ole, puheenjohtajavaltio nimeää Euroopan unionin edustajan, ON HYVÄKSYNYT TÄMÄN YHTEISEN TOIMINNAN: 1 artikla 1. Euroopan unioni asettaa sadan EU-tarkkailijan ryhmän Nigerian helmikuun 1999 vaaleja varten osana Yhdistyneiden Kansakuntien koordinoimaa kansainvälistä tarkkailijaryhmää. 2. Puheenjohtajavaltio nimeää Euroopan unionin edustajan, joka vastaa EU:n ja YK:n yhteisistä julkilausumista sekä suhteista lehdistöön ja yleisöön. 2 artikla 1. Euroopan yhteisöjen yleiseen talousarvioon otetaan 810 000 euron suuruinen määräraha. Määrärahasta katetaan Euroopan unionin tarkkailijaryhmän toiminnalliset kulut Nigeriassa, ja Yhdistyneiden Kansakuntien vapaaehtoistyöntekijät hallinnoivat sitä komission vastuulla. 2. Jäsenvaltiot maksavat Nigeriaan lähettämiensä Euroopan unionin nimeämien tarkkailijoiden palkat ja muut näihin liittyvät kustannukset. 3. Edellä 1 kohdassa tarkoitetusta määrärahasta rahoitettavia menoja hallinnoidaan kyseiseen talousarvioon sovellettavien yhteisön menettelyjen ja sääntöjen mukaisesti. 3 artikla Neuvosto panee merkille, että komissio aikoo toiminnassaan pyrkiä tämän yhteisen toiminnan tavoitteiden ja painopisteiden toteuttamiseen tarvittaessa asianomaisin yhteisön toimenpitein. 4 artikla Tämä yhteinen toiminta tulee voimaan 1 päivänä tammikuuta 1999. 5 artikla Tämä yhteinen toiminta julkaistaan virallisessa lehdessä. Tehty Brysselissä 22 päivänä joulukuuta 1998. Neuvoston puolesta C. EINEM Puheenjohtaja